text: Togtrafik genoptages 19. december
  05 december 2012 kl. 15.14
  Togtrafikken mellem Vojens og Vamdrup bliver genoptaget senest 19. december, lover Banedanmark.
  - Nattemperaturer på minus 15 grader volder problemer, men arbejdet skrider godt fremad, så vi regner med at overholde tidsfristen, siger sektionschef Steen Kristensen, Banedanmark.
  Arbejdsholdene arbejder i døgndrift.
  Svellerne på en syv kilometer lang strækning ved Farris syd for Vamdrup skal udskiftes. De blev ødelagt, da et godstog blev afsporet torsdag i sidste uge.
  Strækningen har kun ét spor.
  Både godstrafikken og passagertrafikken er ramt af uheldet. Flere tusinde passagerer må stige om til busser.
  Uheldet har også ramt passagerene på Tønderbanen. Talrige tog er aflyst, fordi der skal være plads til en del af godstrafikken, der bliver omdirigeret fra Vamdrup-Vojens.
  